Sopronkövesd község Önkormányzata

**ELŐZETES HATÁSVIZSGÁLATI LAP**

**a jogalkotásról szóló 2010. évi CXXX. törvény 17.§-a alapján**

**a köztisztviselők illetménykiegészítéséről és illetményalapjáról**

A tervezett önkormányzati rendelet várható következményei:

1. **Társadalmi-, gazdasági, költségvetési hatásai:**

Az illetményalap emelésével, valamint az illetménykiegészítéssel hosszútávon biztosítható a Sopronkövesdi Közös Önkormányzati Hivatalban a szakképzett munkaerő. Többletköltséget az önkormányzati rendelet hatályba lépése nem jelent, az előző évhez képest.

1. **Környezeti és egészségügyi következmények:**

Nincs

1. **Adminisztratív terheket befolyásoló hatásai:**

A rendelet megalkotása nem befolyásolja az adminisztratív terheket.

1. **Megalkotásának szükségessége, a jogalkotás elmaradásának várható következményei:**

Kizárólag e rendelet megalkotásával lehet az illetményalapot módosítani, valamint az illetmény kiegészítést megállapítani. A rendelet megalkotásának elmaradása esetén az illetményalap a Kttv. szerinti maradna, illetménykiegészítés nem lenne az illetmény része a Közös Önkormányzati Hivatalnál, amely erősen befolyásolhatja a Hivatal munkaerő megtartó képességét.

1. **Alkalmazásához szükséges személyi-, szervezeti-, tárgyi- és pénzügyi feltételek:**

A rendelet alkalmazásához szükséges feltételek rendelkezésre állnak.

Sopronkövesd, 2021. február 15.

 Fücsökné Torma Lívia

 jegyző

**ÁLTALÁNOS INDOKOLÁS**

Magyarország 2021. évi központi költségvetéséről szóló 2020. évi XC. törvény 61.§ (1) bekezdése rendelkezik a közszolgálati tisztviselőkről szóló 2011. évi CXCIX. törvény 132.§-a szerinti illetményalap 2021. évi összegéről, amely 38.650.- Ft.

A fenti törvény 61.§ (6) bekezdése szerint: *A helyi önkormányzat képviselő-testülete rendeletben a 2021. évben – az önkormányzat saját forrásai terhére – a helyi önkormányzat képviselő-testületének polgármesteri hivatalánál, közterület-felügyeleténél, illetve a közös önkormányzati hivatalnál foglalkoztatott köztisztviselők vonatkozásában – a közszolgálati tisztviselőkről szóló 2011. évi CXCIX. törvényben foglaltaktól eltérően – az (1) bekezdésben meghatározottnál magasabb összegben állapíthatja meg az illetményalapot.*

A magasabb illetményalap szerint megállapított havi illetmény nem haladhatja meg a Központi Statisztikai Hivatal által közzétett, a tárgyévet megelőző évre vonatkozó nemzetgazdasági havi átlagos bruttó kereset tízszeresét. Személyi illetmény esetén e bekezdés szabályai akként alkalmazandók, hogy pótlék ez esetben sem fizethető.

**A közszolgálati tisztviselőkről szóló 2011. évi CXCIX. törvény 234. §:**

 *(3) A helyi önkormányzat rendeletben egységesen valamennyi felsőfokú iskolai végzettségű köztisztviselőnek a tárgyévre illetménykiegészítést állapíthat meg, amelynek mértéke a köztisztviselő alapilletményének*

*a)* *a megyei önkormányzatnál, a megyei jogú városnál legfeljebb 40%-a,*

*b) községi önkormányzatnál legfeljebb 20%-a,*

*c) az a) és b) pontban nem szereplő önkormányzatnál legfeljebb 30%-a.*

*(4)* *A helyi önkormányzat a (3) bekezdés szerint rendeletben illetménykiegészítést állapíthat meg egységesen valamennyi érettségi végzettségű köztisztviselőnek, amelynek mértéke legfeljebb 20%.*

*(5) A (3) és (4) bekezdésben meghatározott illetménykiegészítések egymástól függetlenül is megállapíthatóak.*

Községünk Önkormányzatának Képviselő-testülete az illetményalapot a 2019. és 2020. évben is 50.000.- Ft-ban állapította meg, továbbá a felsőfokú végezettséggel rendelkezők esetében az alapilletmény 15%-ával azonos összegben, a középfokú végzettségű köztisztviselő esetében pedig az alapilletmény 20%-a szerint biztosította az illetménykiegészítést.

Ezt figyelembe véve készült a 2021. évre vonatkozó illetményalapról és illetmény kiegészítésről szóló önkormányzati rendelet.

**RÉSZLETES INDOKOLÁS**

**1.§-hoz**

A rendelet személyi hatálya a Sopronkövesdi Közös Önkormányzati Hivatalban foglalkoztatott közszolgálati tisztviselőkre terjed ki. Tartalmazza továbbá a 2021. évire megállapított illetményalap összegét.

**2.§-hoz**

A Sopronkövesdi Közös Önkormányzati Hivatalnál foglalkozott felsőfokú és középfokú végzettségű köztisztviselők esetében az illetménykiegészítését mértékét határozza meg.

**3.§-hoz**

Tartalmazza a rendelet hatálybalépését.

Sopronkövesd, 2021. február 15.

 Fücsökné Torma Lívia

 jegyző